Α.Ο. Ασπρόπυργος

Ο **Αθλητικός Όμιλος Ασπρόπυργος** (γνωστή παλαιότερα και ως «Ένωση Πανασπροπυργιακού – Δόξας Ασπροπύργου» ή απλά «Ένωση Ασπροπύργου») είναι αθλητικός σύλλογος που εδρεύει στον Ασπρόπυργο Αττικής και δραστηριοποιείται στο ποδόσφαιρο. Ιδρύθηκε το 1995 και προήλθε από τη συνένωση των παλιότερων ομάδων της πόλης «Πανασπροπυργιακός» και «Δόξα Ασπροπύργου». Το έμβλημα της ομάδας είναι ο δικέφαλος αετός και χρώματα της είναι το μπλε, το μαύρο και το λευκό. Διεξάγει τους εντός έδρας αγώνες της στο Δημοτικό Στάδιο Ασπροπύργου.

Στην αρχή αποτελούσε μέλος της Ε.Π.Σ. Πειραιά και από το 2003 αποτελεί μέλος της Ε.Π.Σ. Δυτικής Αττικής. Έχει συμμετοχές στη Γ΄ Εθνική και τη Δ΄ Εθνική Κατηγορία. Αγωνίστηκε στις επαγγελματικές κατηγορίες με την επωνυμία «**Ένωση Α.Ο. Πανασπροπυργιακού – Α.Ο. Δόξα Ασπροπύργου [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Ασπρόπυργος [[Ποδοσφαιρική Ανώνυμη Εταιρεία|Π.Α.Ε.]]**».

## Ιστορία
#### Πανασπροπυργιακός
Ο «**Πανασπροπυργιακός Αθλητικός Όμιλος**» ιδρύθηκε το 1947 από συγχώνευση όλων των τότε ομάδων της πόλης. Επίσημα χρώματά του ήταν το μπλε και το λευκό. Το 1951 εντάχθηκε επίσημα στην Ε.Π.Σ. Πειραιά ξεκινώντας έκτοτε την επίσημη αγωνιστική του πορεία.

Την δεκαετία του '70 αγωνίστηκε για 5 συνεχόμενες χρονιές στην Β΄ Εθνική κατηγορία, από τη σεζόν 1970–71 εώς και τη σεζόν 1974–75, αποτελώντας και την υψηλότερη διάκρισή του. Επίσης, τις περιόδους 1982–83, 1983–84, 1984–85 και 1985–86 αγωνίστηκε στο Εθνικό ερασιτεχνικό πρωτάθλημα, πρόδρομος της Δ΄ Εθνικής κατηγορίας και τις περιόδους 1991–92, 1993–94 και 1994–95 αγωνίστηκε στην επίσημα πλέον Δ΄ Εθνική κατηγορία.

Το 1978 έφτασε για πρώτη και τελευταία φορά στον τελικό του Κυπέλλου Πειραιά και αναδείχθηκε κυπελλούχος επικρατώντας με 1-0 των Νέων Δραπετσώνας στον τελικό στο γήπεδο Νικαίας, ενώ την ίδια αγωνιστική περίοδο κατέκτησε το Κύπελλο Ελλάδας ερασιτεχνών, επικρατώντας της Δόξας Μεγαλοπόλεως με 1-0 στο γήπεδο Ταύρου στην Αθήνα. Επίσης είχε κατακτήσει 3 φορές το πρωτάθλημα Πειραιά και συγκεκριμένα τις περιόδους 1969–70, 1975–76 και 1981–82.

Από τις τάξεις του Πανασπροπυργιακού αναδείχθηκαν αρκετοί αξιόλογοι ποδοσφαιριστές με θητεία στις εθνικές κατηγορίες, όπως ο Απόστολος Φίλης μεταξύ άλλων.

#### Δόξα Ασπροπύργου
Ο «**Αθλητικός Όμιλος Δόξα Ασπροπύργου**» ιδρύθηκε το 1971 με χρώματα το μαύρο και το άσπρο. Η Δόξα Ασπροπύργου ξεκίνησε την επίσημη αγωνιστική της πορεία τη σεζόν 1972–73 στα πρωταθλήματα της Ε.Π.Σ. Πειραιά. Κατέκτησε 2 φορές το πρωτάθλημα Πειραιά τις περιόδους 1991–92 και 1994–95, ενώ τη σεζόν 1994–95 υπήρξε και φιναλίστ Κυπέλλου Πειραιά με αντίπαλο τον Α.Π.Ο. Κερατσίνι στο στάδιο «Γ. Καραϊσκάκης». Μεγαλύτερη διάκριση της Δόξας Ασπροπύργου είναι η συμμετοχή της στο πρωτάθλημα της Δ΄ Εθνικής κατηγορίας τη σεζόν 1992–93.

### Ένωση Πανασπροπυργιακού–Δόξας
Ύστερα από συζητήσεις πολλών ετών με σκοπό τη δημιουργία μίας ενιαίας και ισχυρής ομάδας στην πόλη του Ασπροπύργου, το 1995 συγχωνεύτηκαν ο Πανασπροπυργιακός και η Δόξα Ασπροπύργου και δημιούργησαν τον «**Αθλητικό Όμιλο Ένωση Πανασπροπυργιακού - Δόξας Ασπροπύργου**», όπως είναι και η πλήρης ονομασία του.

Η ομάδα ξεκίνησε την αγωνιστική της πορεία από το πρωτάθλημα της Δ΄ Εθνικής, όπου αγωνίστηκε από τη σεζόν 1995–96 μέχρι και τη σεζόν 1998–99, όποτε και υποβιβάστηκε. Το 1997 κατέκτησε το Κύπελλο Πειραιά, επικρατώντας 3-1 του Ατρομήτου Πειραιώς στον τελικό. Τη σεζόν 2001–02 αναδείχθηκε πρωταθλήτρια ΕΠΣ Πειραιά και κατέκτησε την επάνοδο στην Δ΄ Εθνική. Το 2003 ιδρύθηκε η Ε.Π.Σ. Δυτικής Αττικής και έκτοτε αποτελεί μέλος αυτής, αντί της Ε.Π.Σ. Πειραιά, όπου ανήκε προηγουμένως. Το 2004 και το 2005 κατέκτησε τα 2 πρώτα -χρονολογικά- κύπελλα της διοργάνωσης του Κυπέλλου Δυτικής Αττικής και τις σεζόν 2006–07, 2007–08 και 2008–09 αναδείχθηκε επίσης συνεχόμενα κυπελλούχος.

Στην Δ΄ Εθνική παρέμεινε σταθερά μέχρι και τη σεζόν 2008–09, όπου αναδείχθηκε πρωταθλήτρια στον 7ο όμιλο με 89 βαθμούς σε σύνολο 32 αγώνων (29 νίκες, 2 ισοπαλίες και μόλις 1 ήττα), με αποτέλεσμα να κατακτήσει την άνοδο στη Γ΄ Εθνική Κατηγορία. Την ίδια σεζόν (2008–09) έφτασε μέχρι τον τελικό του Κυπέλλου Ερασιτεχνών Ελλάδας, αλλά έχασε την κατάκτηση από την Βολίδα Κέρκυρας. Τη σεζόν 2009–10 κατέλαβε την 7η θέση στον Νότιο όμιλο της Γ΄ Εθνικής και παράλληλα είχε επίσης καλή πορεία στο Κύπελλο Ελλάδας της ίδιας περιόδου, κερδίζοντας τους Αίαντα Σαλαμίνας (3-1), Διαγόρα Ρόδου (1-1 κανονική περίοδος, 5-3 στα πέναλτι), Εθνικό Αστέρα (2-1), αλλά αποκλείστηκε με δυσκολία στη 4η Φάση από τον Άρη Θεσσαλονίκης (3-4).

Στη Γ΄ Εθνική παρέμεινε μέχρι και τη σεζόν 2010–11, όποτε και υποβιβάστηκε και το
η σεζόν 2011–12 αγωνίστηκε στη Δ΄ Εθνική, από όπου επίσης υποβιβάστηκε στο τοπικό πρωτάθλημα Α΄ κατηγορίας της ΕΠΣ Δυτικής Αττικής. Το 2016 κατέκτησε το Κύπελλο ΕΠΣ Δυτικής Αττικής επικρατώντας 1-0 του Βύζαντα Μεγάρων και το 2017 αναδείχθηκε πρωταθλητής και κατέκτησε την επάνοδο στην Γ΄ Εθνική, ύστερα από 6 χρόνια. Την ίδια σεζόν (2016–17) αναδείχθηκε επίσης κυπελλούχος ΕΠΣ Δυτικής Αττικής, επικρατώντας 3-1 του Μανδραϊκού στον τελικό. Την σεζόν 2018–19 συμμετείχε στον όγδοο όμιλο της Γ΄ Εθνικής κατηγορίας. 2 αγωνιστικές πριν την λήξη του πρωταθλήματος βρισκόταν στη 2η θέση, 2 βαθμούς πίσω από την πρωτοπόρο Καλαμάτα την οποία υποδεχόταν στην έδρα του την προτελευταία αγωνιστική. Στην αναμέτρηση αυτή επικράτησε με 5-0, κερδίζοντας εν τέλει το πρωτάθλημα και τον απευθείας προβιβασμό στην Football League. Την πρώτη χρονιά (2019–20) στις επαγγελματικές κατηγορίες έκανε μια ικανοποιητική πορεία γλυτώνοντας τον υποβιβασμό στην ισοβαθμία στην 11η θέση με 24 βαθμούς (5 νίκες, 9 ισοπαλίες και 9 ήττες). Την δεύτερη χρονιά (2020–21) έκανε μια απογοητευτική πορεία τερματίζοντας στην τελευταία θέση με 8 βαθμούς (2 νίκες, 2 ισοπαλίες και 14 ήττες) και εν τέλει υποβιβάστηκε μετά από δύο χρόνια στο επαγγελματικό ποδόσφαιρο.

## Φίλαθλοι
Παρατσούκλι των οπαδών είναι τα αρχικά Σ.Φ.Α. τα οποία προέρχονται από το «Σύνδεσμο Φιλάθλων Ασπροπύργου». Η επιλεγμένη θύρα τους είναι η «Θύρα 1». Επίσης οι οργανωμένοι οπαδοί της Ένωσης Ασπροπύργου αυτοαποκαλούνται και «Rude Boys» , τα "άτακτα" παιδιά της εξέδρας , γνωστοί και για τα πιο πετυχημένα pyroshows στην κατηγορία τους μας δείχνουν με το πάθος και τη φωνή τους , πόση δύναμη μπορεί να κερδίσει μια ομάδα από τους οπαδούς.

## Τίτλοι – Διακρίσεις
### Τίτλοι
* 1 Πρωτάθλημα Γ΄ Εθνικής: 
** 2018–19
* 1 Πρωτάθλημα Δ΄ Εθνικής:
** 2008–09
* 2 Πρωταθλήματα Α΄ Ε.Π.Σ. Δυτικής Αττικής: 
** 2016–17, 2024–25
* 7 Κύπελλα Ε.Π.Σ. Δυτικής Αττικής:
** 2003–04, 2004–05, 2006–07, 2007–08, 2008–09, 2015–16, 2016–17
* 1 Πρωτάθλημα Α΄ Ε.Π.Σ. Πειραιά: 
** 2001–02
* 1 Κύπελλο Ε.Π.Σ. Πειραιά: 
** 1996–97

### Διακρίσεις
* Φιναλίστ Κυπέλλου Ερασιτεχνών:
** 2008–09
* Φιναλίστ Κυπέλλου Ε.Π.Σ. Δυτικής Αττικής:
**2014–15

## Έμβλημα

Αρχείο:Enosi Panaspropyrgiakou Doxas.png|Παλαιότερη εκδοχή του εμβλήματος
Αρχείο:Ένωση Πανασπροπυργιακού-Δόξας.svg|Λογότυπο μέχρι το 2023


## Παραπομπές


## Εξωτερικοί σύνδεσμοι
* 

Κατηγορία:Α.Ο. Ασπρόπυργος
Κατηγορία:Αθλητικοί σύλλογοι Αττικής
Κατηγορία:Ιδρύσεις αθλητικών συλλόγων το 1995
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1995